		Porsgrunn kommune	


	Vår ref.		26/9224 - 1
Saksbehandler	Anne Meyer
Dato	04.08.2026

 

Saksframlegg






Saksnr.	Utvalg	Møtedato
	Utvalg for barn, unge og kultur	 



Kommunedirektørens innstilling
Utvalg for barn, unge og kultur tar saken til orientering. 


SAKSUTREDNING
Bakgrunn for saken
Etter dagens regelverk har kommunene adgang til å fastsette lokale retningslinjer med flere rapporteringstidspunkter enn den nasjonale rapporteringen i BASIL per 15. desember. 
Porsgrunn kommune har benyttet denne adgangen og har hatt lokale retningslinjer for rapportering av barnetall i private barnehager. Private barnehager i Porsgrunn rapporterer antall barn, barnas alder og oppholdstid fortløpende den 15. hver måned gjennom året, og kommunen har benyttet disse opplysningene ved beregning og eventuell justering av tilskudd.
Kunnskapsdepartementet har vedtatt ny finansieringsforskrift for private barnehager som gjelder fra tilskuddsåret 2027. Etter den nye forskriften er hovedregelen som før, at private barnehager skal rapportere antall barn, barnas alder, oppholdstid og antall årsverk med pensjonsforpliktelser per 15. desember hvert år. Kommunen skal bruke denne rapporteringen fra året før tilskuddsåret ved beregning av tilskudd til private barnehager. 
Den nye forskriften åpner ikke lenger for at kommunene kan benytte lokale retningslinjer for å fastsette ytterligere rapporteringstidspunkter. Dersom kommunen ønsker flere rapporteringstidspunkter enn den nasjonale rapporteringen per 15. desember, må dette fastsettes i lokal forskrift før tilskuddsåret begynner. 
 
Saksfremstilling
Dagens ordning med lokale retningslinjer ble innført etter administrativ vurdering, som dagens regelverk gir anledning til. Den nye forskriften som trer i kraft per 01.01.2027, gir ikke lenger åpning at kommunene kan ha lokale retningslinjer om flere rapporteringstidspunkt enn forskriftens hovedregel. Den nye forskriften gir derimot anledning til at kommunene kan bestemme flere rapporteringstidspunkt i lokal forskrift.
Konsekvenser for private barnehager:  Ved årlig telling og beregning av tilskudd, vil barnehagenes økonomi være mer forutsigbar og barnehagene kan planlegge driften bedre. Barnehagene vil ikke få redusert tilskudd dersom ett, eller noen få barn, slutter i barnehagen i løpet av tilskuddsåret, og kan dermed ha mulighet til å unngå nedbemanning i slike situasjoner. Dette vil bidra til at private barnehager kan sikre en stabil bemanning og drift gjennom året. På den annen side vil private barnehager ikke få økt tilskudd dersom de øker antall barn med ett eller noen få barn, etter rapporteringstidspunktet som er den 15.12. hvert år, noe som gir mindre insentiv for å ta inn barn barn etter rapporteringstidspunktet dersom dette utløser behov for økt bemanning/økte kostnader.
Konsekvenser for foreldre: I Porsgrunn kommune er søknadsfristen 1. mars for hovedopptak for nytt barnehageår med oppstart i august. Alle barn med rett på plass får tilbud om plass ved hovedopptaket. Rapporteringstidspunkt en gang per år, vil ikke påvirke foreldrenes valgfrihet ved hovedopptaket.
Ved rapportering en gang per år som etter forskriften skal være den 15.desember, vil barnehagene erfaringsmessig ta inn barn ved ledig plass løpende frem til denne datoen. Årlig rapportering gi mindre insitament for private barnehager til å ta inn barn etter denne datoen og frem til nytt barnehageår starter i august. Dette gjelder særlig i tilfeller der inntak av nye barn vil utløse krav om økt bemanning i henhold til krav om bemanningsnorm og pedagognorm. 
Kapasiteten i Porsgrunns barnehager per nå er god og oppvekstadministrasjonens vurdering er at kommunale barnehager har kapasitet til å ivareta behov for barnehageplasser som oppstår gjennom året. Kommunale barnehager vil fylle opp ledige plasser fortløpende der det er kapasitet i forhold til bemanning. Maristien barnehage vil kunne ta inn barn også løpende på vårhalvåret, innenfor godkjent kapasitet.
Årlig rapportering og tilskuddsberegning forventes ikke å svekke tilgang til barnehageplass for barn med rett til plass, men kan i noen grad redusere muligheten til å få plass i en bestemt privat barnehage. Samtidig kan ordningen bidra til mer stabile og forutsigbare rammer for barna gjennom økonomisk tryggere drift og mer stabil bemanning i barnehagene.
De siste tre årene (inklusive 2026) har gjennomsnittlig 23 barn bosatt i Porsgrunn fått tilbud om barnehageplass i perioden 1.1. til 1.8. Av disse er det ca. 14 barn uten rett til barnehageplass (barn under ett år 01.12. i rapporteringsåret)
Konsekvenser for kommunens økonomi: Oversikt over tilskudd til private barnehager for 2024 og 2025, viser at i 2024 ville kommunen potensielt ha tapt på én telling for vedtaksnivået i året (gitt alt annet likt). I 2025 er det motsatt, kommunen ville ha hatt mindre utgifter. Årlig rapportering og beregning av tilskudd vil på lang ikke påvirke det totale tilskuddsnivået i noen særlig grad. (se vedlegg: Oversikt over vedtaksnivå over tilskudd til private barnehager)
Konsekvenser for administrasjon: Kommunen fatter nå vedtak om tilskudd til private barnehager månedlig basert på rapportering av antall barn, barnas alder og oppholdstid per 15. hver måned. Når den nye forskriften trer i kraft per 01.01.2027 vil dette reduseres til en gang årlig, med mindre barnehager melder store aktivitetsendringer som gir grunnlag for ny beregning. 
Kommunen mener at forskriftens § 5 - femte ledd, ivaretar muligheten for å justere beregning av tilskudd i løpet av et tilskuddsår ved behov, ved at barnehagene skal rapportere om store aktivitetsendringer i form av endringer i antall barn og endringer i antall årsverk. 
 
Kommunedirektørens vurdering
Kommunedirektøren har vurdert om det er behov for å utarbeide lokal forskrift om ytterligere rapportering i private barnehager. Vurderingen er at den nasjonale rapporteringen gjennom BASIL per 15. desember gir et tilstrekkelig grunnlag for beregning av ordinært tilskudd. Forskriften ivaretar samtidig kommunens behov for å fange opp større endringer ved at private barnehager har plikt til å melde fra om store aktivitetsendringer i form av endringer i antall barn eller årsverk, slik at kommunen kan beregne tilskuddet på nytt ved behov. 
Kommunedirektøren vurderer at årlig rapportering og tilskuddsberegning samlet sett er til barnets beste. Ordningen bidrar til økonomisk forutsigbarhet og stabile rammer i barnehagene, samtidig som kommunen kan tilby barnehageplass til barn bosatt i Porsgrunn som har behov for plass gjennom året. Selv om ordningen kan innebære noe redusert valgfrihet for foreldre knyttet til enkelte private barnehager, vurderes ikke dette å veie tyngre enn hensynet til stabile og trygge barnehagetilbud for barna.
Utvalget orienteres om endringer i regelverket for finansiering av private barnehager fra 2027. Endringene innebærer at kommunen vil legge barnehagenes årlige rapportering i BASIL per 15. desember til grunn ved beregning av tilskudd for påfølgende tilskuddsår i henhold til den nye forskriftens § 5 første ledd. Dette erstatter dagens ordning med månedlig rapportering etter lokale retningslinjer. 
 
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	X	 	 
Konsekvens for folkehelsen, herunder vurdering av 	tilpasning til aldersvennlig samfunn	 	X	 	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

